Nordjyske Lucas Bjerregaard sluttede på en femteplads ved BMW International Open i Tyskland.

Det var snublende tæt på, at nordjyske Lucas Bjerregaard var nået helt til tops ved golfturneringen BMW International Open i Tyskland i denne weekend. Inden fjerde og sidste runde søndag havde han lagt sig i spidsen efter at have gået tredje runde i 67 slag - en tangering af den bedste runde i turneringen. Den delte førsteplads blev sikret efter otte birdies, og dermed var han altså sammen med en anden nordjyde, Søren Kjeldsen, med i opløbet om at vinde de godt 15 millioner kroner, der var på højkant. Men søndag gik spillet ikke helt så godt for Lucas Bjerregaard. I løbet af dagen blev han overhalet og måtte se sejren gå til englænderen Matt Wallace. Selv sluttede Lucas Bjerregaard på femtepladsen, mens Søren Kjeldsen sluttede på en syvendeplads. En tredje dansker, Thorbjørn Olesen, sluttede turneringen på en delt andenplads.